b'\n_START_ARTICLE_\nKarl Lagerfeld\n_START_SECTION_\n\xc5\xbdivljenje\n_START_PARAGRAPH_\nLagerfeld je odra\xc5\xa1\xc4\x8dal kot sin premo\xc5\xbenega hambur\xc5\xa1kega lastnika tovarne za kondenzirano mleko Otta Lagerfelda in \xc5\xbeene Elisabeth. Po nekaterih izjavah sode\xc4\x8d, je bilo njegovo razmerje z materjo vse \xc5\xbeivljenje distancirano. Po drugi strani pa je bil odnos \xe2\x80\x93 za razliko od ohlapnega z o\xc4\x8detom \xe2\x80\x93 poln ob\xc4\x8dudujo\xc4\x8dega spo\xc5\xa1tovanja._NEWLINE_Kot svojo letnico rojstva je Lagerfeld javno navedel leto 1938, pred \xc4\x8dasom pa kot leto 1935. 7. julija 2013 je nem\xc5\xa1ki \xc4\x8dasopis Welt am Sonntag sporo\xc4\x8dil pravi rojstni datum oblikovalca, in sicer 10. september 1933. Ta informacija se opira na knjigo hobi-zgodovinarjev Maike in Ronalda Hostla iz hambur\xc5\xa1ke mestne \xc4\x8detrti Blankense._NEWLINE_Zakonca Lagerfeld sta leta 1934 kupila skoraj 500 hektarjev veliko posestvo pri Bad Bramstedtu. Dru\xc5\xbeina je med letoma 1934 in 1944 \xc5\xbeivela nekaj \xc4\x8dasa v Bad Bramstedtu, nekaj \xc4\x8dasa pa v Hamburgu. Lagerfeld je v Bad Bramstedtu ve\xc4\x8d let obiskoval \xc5\xa1olo J\xc3\xbcrgena Fuhlendorfa, preden se je dru\xc5\xbeina leta 1949 ponovno preselila v Hamburg. Nadaljnji obisk \xc5\xa1ole je za dve leti nadaljeval v Bismarkovi \xc5\xa1oli. Leta 1953 je s svojo materjo zapustil Nem\xc4\x8dijo in se preselil v Pariz. Po tem ko je najprej hodil na zasebno\xc5\xa1olo in na Lycee Montaigne, je delal kot ilustrator na modnem podro\xc4\x8dju. Njegova dejanska kariera modnega oblikovalca se je za\xc4\x8dela leta 1955 pri Pierru Balmainu._NEWLINE_Nazadnje je Lagerfeld \xc5\xbeivel in delal v Parizu, stanovanja pa je imel tudi v Monte Carlu, Rimu in New Yorku. Svojo vilo v hambur\xc5\xa1ki mestni \xc4\x8detrti Blankenese je prodal, prav tako tudi grad v francoski provinci Bretanija. Po smrti partnerja Jacquesa de Bascherja, ki je leta 1989 umrl za posledicami virusa HIV, je po nekaterih navedbah \xc5\xbeivel raje sam. Za njega so ves \xc4\x8das skrbeli sobarica, dva voznika in kuhar. Lagerfeld je veljal za zelo discipliniranega deloholika z zelo \xc5\xa1iroko splo\xc5\xa1no izobrazbo. Njegova zasebna knji\xc5\xbenica je po nekaterih navedbah obsegala okoli 300.000 knjig._NEWLINE_Lagerfeldov za\xc5\xa1\xc4\x8ditni znak so bila, poleg belega konjskega repa, ki ga je nosil od leta 1976, tudi temna son\xc4\x8dna o\xc4\x8dala. Poleg tega se je Lagerfeld od za\xc4\x8detka novega tiso\xc4\x8dletja rad prikazal v na pol odprtih motociklisti\xc4\x8dnih rokavicah, ozkih visokih ovratnikih, srebrnem nakitu znamke Chrome Hearts in ozkih hla\xc4\x8dah ali kavbojkah._NEWLINE_Zaradi zdravstvenih zapletov, ki so se pojavili januarja 2019, so ga 18. februarja 2019 sprejeli v bolni\xc5\xa1nici v pari\xc5\xa1kem predmestju Neuilly-sur-Seine. Umrl je naslednje jutro zaradi zapletov raka trebu\xc5\xa1ne slinavke.\n_START_SECTION_\nFotografija\n_START_PARAGRAPH_\nPoleg mode in kostumografije je Lagerfeld leta 1987 odkril fotografijo kot svoje novo podro\xc4\x8dje. V berlinski galeriji  C/O Berlin so razstavili 350 Lagerfeldovih fotografij in multimedijskih namestitev. Pod naslovom One man Schown so slike pokazale ameri\xc5\xa1kega fotomodela Brada Kroeninga, ki ga je Lagerfeld na\xc5\xa1el in podpiral. Klasi\xc4\x8dni \xc4\x8drno-beli portreti, ki so nastali v \xc4\x8dasu treh in pol let, so pri publiki po\xc5\xbeeli uspeh.\n_START_SECTION_\nKritike\n_START_PARAGRAPH_\nLagerfeld je pogosto naletel na kritiko, ker je favoriziral in za svoje kolekcije anga\xc5\xbeiral suhe modele. Ni podpiral prepovedi udele\xc5\xbebe presuhih modelov na modnih revijah. Prav tako je za negativne \xc4\x8dasopisne naslove leta 2004 poskrbela opazka pri kolekciji za H&M, kjer je Lagerfeld sodeloval. Podjetje je obla\xc4\x8dila ponudilo tudi v ve\xc4\x8djih velikostih, na kar je Karl komentiral, da je svoje stvaritve oblikoval za suhe ljudi.'